**Lietuvių kalbos ir literatūros pamokos 12 klasei planas – gairės mokytojui**

**Tema: ,,Naujoji Vilnia – artima ir tolima‘‘**

**Pamokos planas**

,,Prie savojo židinio esate ne menkesnis karalius už tą, kuris sėdi savo soste‘‘ (Ispanų rašytojas Miguel de Cervantes). **Mokinių sužadinimui:** *Koks žymiausias Miguel de Cervantes kūrinys? Apie ką jis? Kokios temos, vertybės iškeliamos kūrinyje? Pagrindiniai veikėjai?*

Dažniausiai žmogui atrodo, kad žolė žalesnė svetur. Bet pirmiausia, kaip skelbė ir Mikalojus Daukša, vertėtų pažinti savąją kalbą, savąjį kraštą. Ir kai, regis, viskas žinoma, viskas ištyrinėta, artimiausia, kasdienė aplinka gali nušvisti kitomis spalvomis, tik reikia atrasti tinkamą raktą.

**Pamokos tikslas:** įtvirtinti ir prisiminti lietuvių kalbos ir literatūros kurso žinias, praplėsti mokinių sociokultūrinį akiratį.

**Gebėjimai:** gebėjimas remtis įgytomis žiniomis, diskutuoti.

**Pamokos eiga**: pažintis su mitais, kalbomis, stereotipais apaugusia Naująja Vilnia.

Naujoji Vilnia bene garsiausia tuo, kad šiame Vilniaus mikrorajone įsikūrusi Respublikinė Vilniaus psichiatrinė ligoninė. Bet tikriausia nedaug kas žino, kad pastate 1920 metais buvo ir Lenkijos kareivinės, ir 1941 metais vokiečių karo belaisvių stovykla. Respublikinė Vilniaus psichiatrijos ligoninės skaičiuoja jau virš 100 gyvavimo metų. Tai ištisas pastatų kompleksas, kuris yra vienas iš gražiausių Naujosios Vilnios pastatų, (kad ir kaip tai utopiškai skambėtų), nes jį supa didelė teritorija, veši parkas.

***Patarimas mokytojui***. Didesnei įtaigai, įspūdžiui sukurti prieš ar po pasivaikščiojimo šalia Respublikinės Vilniaus psichiatrijos ligoninės, rekomenduojama perskaityti rašytojo Keno Kesey romaną ,,Skrydis virš gegutės lizdo‘‘ arba romano ištraukas arba pasižiūrėti to paties pavadinimo Milošo Formano 1975 metų filmą.

Keliaujant toliau nuo Respublikinės Vilniaus psichiatrijos ligoninės pastato, link Naujosios Vilnios poliklinikos, nuo kalno atsiveria graži Naujosios Vilnios panorama. O štai Naujosios Vilnios poliklinika įsikūrusi V. Sirokomlės gatvėje.

Vladislovas Sirokomlė – lietuvių – lenkų bajoras, žymus vertėjas, poetas, publicistas rašęs lenkų kalba. Rengė rubrikas istorinėmis ir literatūrinėmis temomis, rengdavo literatūrinius skaitymus. Kūriniuose gvildenamos istorinės Lietuvos asmenybės, istorija, gamta. Rengė kelionių užrašus apie Lietuvos gamtą, kultūros paminklus, žmones (,,Iškylos po Lietuvą iš Vilniaus‘‘, ,,Nemunas nuo versmių iki žiočių‘‘). V. Sirokomlės surinkti duomenys laikomi vertingu XIXa. istoriniu šaltiniu.

Naujojoje Vilnioje yra ir baltarusių rašytojos Alaizos Paškevič – Ciotkos gatvė. Rašytoja kūrė eiles, rašė vadovėlius, knygeles vaikams. Poezijoje vyrauja liūdnos gaidos, vienatvės nuotaikos. A. Paškevič – Ciotka – Vasario 16 –osios Akto signataro, publicisto, Lietuvos politinio veikėjo Stepono Kairio (1879- 1964 m.) žmona.

Naujosios Vilnios mažoje geležinkelio stotyje slepiasi ir didi bei skausminga Lietuvos istorijos dalis. 1940- 1941 metais iš Naujosios Vilnios geležinkelio stoties į tremtį Sibire buvo vežami pirmieji lietuvių, lenkų, kitų tautybių žmonės. Naujoji Vilnia – paskutinė stotelė gimtojoje žemėje- Lietuvoje.

**Tema mokytojui.** Tremtyje buvo ir Dalia Grinkevičiūtė, lietuvių rašytoja, gydytoja, parašiusi atsiminimus ,,Lietuviai prie Laptevų jūros‘‘.

*,,Kokius lietuvių rašytojus dar žinote, kurie buvo ištremti iš Lietuvos?‘‘*

*,,Kokie lieuvių rašytojai yra kalėję koncentracijos lageriuose?‘‘*

**Tema diskusijai:** *Kokie jausmai, išgyvenimai galėjo lydėti tremiamus žmones į nežinomybę?*

Šiems skaudiems įvykiams atminti Naujosios Vilnios geležinkelio stotyje pastatytas paguldytas kryžius ir garvežys su vagonais.

**Mokinių sužadinimui.** *,,Kaip manote, kodėl kryžius trėmimams atminti yra paguldytas?‘‘*

Naujosios Vilnios pašonėje yra ir Rokantiškių piliakalnis su žiediniu pažintiniu taku (apie 1,1 km.), kurį supa Vilniaus gamta.

**Klausimas mokinių sužadinimui**. ,,*Kokie rašytojai kūrė apie Lietuvos gamtos grožį?‘‘ ,,Kokius kūrinius žinote, atsimenate?‘‘*

**Refleksija/atgalinis ryšys po pamokos:**

Mokiniai suskirstomi grupėmis po 4- 5 mokinius. Mokytojas paruošia sukarpytas korteles su autoriais, kūrybos tematika ir jų kūriniais. Gali būti citatų. Mokiniai suskirsto, kokiam autoriui priklauso kūrinys, veikėjai, ištraukos iš kūrinio, citatos. Mokiniai turi pasiruošę A3 formato lapus, spalvas. Atlikę mokytojo paskirtą užduotį, rengia plakatą – pristatymą apie pasirinktą, labiausiai įsiminusią aplankytą Najosios Vilnios vietą arba aptartą rašytoją, jo kūrybos bruožus, biografijos faktus.

Mokiniai pristato paskirtą užduotį.

*Parengė lietuvių kalbos ir literatūros vyr. mokytoja Loreta Kindurienė*